MCS ส่องกำไรไตรมาส 2/58 ดีขึ้นจ่อสรุปพันธมิตรในญี่ปุ่นเร็วๆนี้-ซื้อ
MCS แนวโน้มผลประกอบการไตรมาส2/58 ดีขึ้น เทียบช่วงเดียวกันของปีก่อน โดยสามารถพลิกเป็นกำไรได้ โดยในไตรมาส2/57 บริษัทรายงานขาดทุนสุทธิ 23.4 ล้านบาท ขณะที่คาดว่าในไตรมาส 2/58 จะทำกำไรได้ดี ขณะนี้บริษัทกำลังเจรจากับพันธมิตรในญี่ปุ่นเพื่อเสริมศักยภาพการติดตั้งโครงเหล็ก ซึ่งจะสรุปในเร็วๆ นี้ ทั้งนี้ MCS มีรายได้จากส่งออกไปญี่ปุ่นราว 90% ของรายได้รวม
14 ก.ค. 2558

บล.ดีบีเอส วิคเคอร์ส ระบุในบทวิเคราะห์วันนี้ (14 ก.ค. ) ว่า บริษัท เอ็ม.ซี.เอส.สตีล จำกัด (มหาชน) หรือ MCS ธุรกิจฟื้นตัว หลังงานในมือและการรับรู้รายได้เพิ่มขึ้น โดยเห็นได้ในไตรมาส1/58 ที่รายได้จากการขายและบริการเติบโตก้าวกระโดด 212% เทียบช่วงเดียวกันของปีก่อน เป็น 903 ล้านบาท อัตรากำไรขั้นต้นขยับขึ้นเล็กน้อยเป็น 36.6% จาก 35.8% ในไตรมาส1/57 กำไรสุทธิขยายตัว 334%เทียบช่วงเดียวกันของปีก่อน เป็น 191 ล้านบาท หากไม่รวมรายการกำไรจาก FX ซึ่งมี 8 ล้านบาทในไตรมาส1/58 และ 3 ล้านบาทในไตรมาส1/57 พบว่า Norm Profit ในไตรมาส1/58 ขยายตัว 348%เทียบช่วงเดียวกันของปีก่อน เป็น 183 ล้านบาท (Norm EPS : 0.37 บาท/หุ้น)
บริษัทได้งานเพิ่มอีก 1 แสนตัน ผู้บริหารกล่าวว่าบริษัทได้งานเข้ามาเพิ่มจากเดิมที่มีอยู่แล้ว 1.5 แสนตัน รวมเป็น 2.5 แสนตันทำให้รายได้มั่นคง (รับรู้ถึงปี 2562) ซึ่งงานใหม่ยังไม่รวมงานโอลิมปิกปี 2563 ที่กำลังร่วมประมูล ด้านราคาขายเฉลี่ยดีขึ้นจากปีก่อนเป็น 2.4 แสนเยน/ตัน
แนวโน้มผลประกอบการไตรมาส2/58 ดีขึ้น เทียบช่วงเดียวกันของปีก่อน โดยสามารถพลิกเป็นกำไรได้ โดยในไตรมาส2/57 บริษัทรายงานขาดทุนสุทธิ 23.4 ล้านบาท ขณะที่คาดว่าในไตรมาส 2/58 จะทำกำไรได้ดี ขณะนี้บริษัทกำลังเจรจากับพันธมิตรในญี่ปุ่นเพื่อเสริมศักยภาพการติดตั้งโครงเหล็ก ซึ่งจะสรุปในเร็วๆ นี้ ทั้งนี้ MCS มีรายได้จากส่งออกไปญี่ปุ่นราว 90% ของรายได้รวม
ฐานะการเงินแข็งแกร่งมาก ณ สิ้นมี.ค.58 บริษัทไม่มีหนี้สิน และมีเงินสดในมือ+เงินลงทุนระยะสั้นเท่ากับ 849 ล้านบาท คิดเป็น 1.70 บาท/หุ้น นับเป็นหุ้น Turnaround ที่น่าสนใจ ในการวิเคราะห์ทางเทคนิค มีแนวต้านระยะสั้น 10.50-11, 12 บาท, Stop loss ถ้าหลุด 9.50 บาท แนะซื้อเก็งกำไร